Document ID: 32004D0782

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Νοεμβρίου 2004 για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές καρβιδίου του πυριτίου καταγωγής, μεταξύ άλλων, Ουκρανίας (2004/782/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «βασικός κανονισμός»), και ιδίως τα άρθρα 8, 21 και το άρθρο 22 στοιχείο γ), Μετά από διαβουλεύσεις με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ (1) Με τον κανονισμό (ΕΚ) αριθ. 1100/2000 (2), το Συμβούλιο επέβαλε οριστικό δασμό αντιντάμπινγκ στις εισαγωγές καρβιδίου του πυριτίου καταγωγής Ουκρανίας («τα ισχύοντα μέτρα»). (2) Τον Μάρτιο 2004, η Επιτροπή, με ανακοίνωση που δημοσίευσε στην Επίσημη Εφημερίδα της Ευρωπαϊκής Ένωσης (3), ανήγγειλε την έναρξη μερικής ενδιάμεσης επανεξέτασης των ισχυόντων μέτρων για τις εισαγωγές του υπό εξέταση προϊόντος καταγωγής, μεταξύ άλλων, Ουκρανίας, προκειμένου να εξετάσει αν αυτά πρέπει να τροποποιηθούν για να ληφθούν υπόψη ορισμένες συνέπειες της διεύρυνσης της Ευρωπαϊκή Ένωσης σε 25 κράτη μέλη («διεύρυνση»). (3) Τo Συμβούλιο κατέληξε στο συμπέρασμα ότι η προσωρινή προσαρμογή των ισχυόντων μέτρων είναι προς το συμφέρον της Κοινότητας, προκειμένου να αποφευχθεί ένας αιφνίδιος και υπερβολικά αρνητικός αντίκτυπος στους εισαγωγείς και χρήστες των δέκα νέων κρατών μελών που προσχωρούν στην Ευρωπαϊκή Ένωση («η ΕΕ10») αμέσως μετά τη διεύρυνση. Θεωρήθηκε ότι ο καλύτερος τρόπος για να επιτευχθεί τούτο, ήταν να γίνει δεκτή η ανάληψη υποχρέωσης που προτάθηκε από το συνεργασθέν μέρος, με στοιχείο για ανώτατο ποσοτικό όριο. (4) Επομένως, η Επιτροπή, με την απόφαση 2004/498/ΕΚ (4), εδέχθη ως ειδικό μέτρο, μια βραχυπρόθεσμη ανάληψη υποχρέωσης από ένα παραγωγό εξαγωγέα στην Ουκρανία (Open Joint Stock Company Zaporozhsky Abrasivny Combinat). (5) Προκειμένου να υπάρξει απαλλαγή από τους δασμούς αντιντάμπινγκ την οποία επισύρει η αποδοχή της ανάληψης υποχρέωσης, ο κανονισμός (ΕΚ) αριθ. 1100/2000 τροποποιήθηκε από τον κανονισμό (ΕΚ) αριθ. 991/2004. (6) Στην απόφαση 2004/498/ΕΚ ορίζεται ότι η αποδοχή της ανάληψης υποχρέωσης περιορίζεται σε αρχική περίοδο έξι μηνών («η αρχική περίοδος»), με την επιφύλαξη της συνήθους διάρκειας των υφιστάμενων μέτρων και ότι παύουν μετά την παρέλευσης της περιόδου αυτής, εκτός αν η Επιτροπή κρίνει σκόπιμη την παράταση της περιόδου εφαρμογής τους. (7) Επομένως, η Επιτροπή εξέτασε αν εξακολουθούν να υφίστανται οι έκτακτες και αρνητικές συνθήκες για τα ενδιαφερόμενα μέρη στην ΕΕ10, οι οποίες οδήγησαν στην αποδοχή της ανάληψης υποχρέωσης. Επίσης, αξιολογήθηκε η συμμόρφωση της ενδιαφερόμενης εταιρείας προς την ανάληψη υποχρέωσής της, ως μέρος της συνολικής εκτίμησης. Β. ΕΚΤΙΜΗΣΗ 1. Περιεχόμενο της υφιστάμενης ανάληψης υποχρέωσης (8) Η υφιστάμενη ανάληψη υποχρέωσης που προτείνει η ενδιαφερόμενη εταιρεία, τη δεσμεύει, μεταξύ άλλων, να εξάγει σύμφωνα με τη παραδοσιακή διάρθρωση του εμπορίου της σε πελάτες στην ΕΕ10, στο επίπεδο ποσοτικού ανώτατου ορίου που καθορίζεται με βάση προηγούμενες παραδοσιακές ροές εξαγωγών προς την ΕΕ10. (9) Οι όροι της ανάληψης υποχρέωσης δεσμεύουν επίσης την υπογράφουσα εταιρεία να παρέχει στην Επιτροπή τακτικές και λεπτομερείς πληροφορίες, με τη μορφή μηνιαίας έκθεσης, σχετικά με τις πωλήσεις της στην ΕΕ10 (ή τις μεταπωλήσεις από κάθε συνδεόμενο μέρος στην Κοινότητα) και να δέχεται επισκέψεις επαλήθευσης από την Επιτροπή. Επίσης, προκειμένου να είναι δυνατή η πλήρης παρακολούθηση της αποτελεσματικότητας των αναλήψεων υποχρεώσεων, παρελήφθη γραπτή συμφωνία από τους παραδοσιακούς πελάτες του εξαγωγέα στην ΕΕ10, ότι και αυτοί επιτρέπουν τις επί τόπου επισκέψεις επαλήθευσης στις εγκαταστάσεις τους. 2. Συμμόρφωση με την υφιστάμενη ανάληψη υποχρέωσης (10) Με τις επισκέψεις επαλήθευσης στον παραγωγό εξαγωγέα και σε ορισμένους παραδοσιακούς του πελάτες στην ΕΕ10 επιβεβαιώθηκε ότι η ενδιαφερόμενη εταιρεία δεν είχε υπερβεί το επίπεδο του ανώτατου ποσοτικού ορίου, που ορίζεται στην ανάληψη υποχρέωσης. Επιπλέον, διαπιστώθηκε ότι η εταιρεία τηρούσε σε μεγάλο βαθμό την παραδοσιακή διάρθρωση του εμπορίου της με επιμέρους πελάτες στην ΕΕ10. Επίσης, σύμφωνα με τις διαθέσιμες πληροφορίες, δεν υπήρξαν εμφανείς «διαχύσεις», των εισαγωγών του υπό εξέταση προϊόντος, από την ΕΕ10 προς την ΕΕ15, που είχαν επωφεληθεί από την απαλλαγή των δασμών αντιντάμπινγκ, την οποία παρέχει η ανάληψη υποχρέωσης. 3. Ανάλυση των όρων της συνέχισης αποδοχής των αναλήψεων υποχρεώσεων (11) Από την ανάλυση των μηνιαίων εκθέσεων πωλήσεων, που υποβάλλονται στην Επιτροπή από την ενδιαφερόμενη εταιρεία και βασίζονται σε επίσημα στατιστικά δεδομένα προέκυψε ότι εξακολουθούσε να υπάρχει έντονη διαφορά μεταξύ των τιμών του υπό εξέταση προϊόντος στην ΕΕ10 και αυτών στην ΕΕ15. Επιπλέον, παρατηρήθηκε ότι οι ποσότητες εισαγωγών από την Ουκρανία στην ΕΕ10 μειώθηκαν από τη στιγμή της διεύρυνσης, ωστόσο, όπως αναφέρεται στην αιτιολογική σκέψη 30 του κανονισμού (ΕΚ) αριθ. 991/2004, διαπιστώθηκαν ασυνήθεις αυξήσεις του όγκου των εισαγωγών πριν από τη διεύρυνση το 2003 και κατά τους πρώτους μήνες του 2004. Θεωρείται ότι αυτό μπορεί επίσης να συνέβαλε στη μείωση των ποσοτήτων που εισήχθησαν στην ΕΕ10 κατόπιν της διεύρυνσης. Γ. ΣΥΜΠΕΡΑΣΜΑ 1. Αποδοχή ανάληψης υποχρέωσης (12) Δεδομένου ότι εξακολουθούν να υφίστανται οι έκτακτες και αρνητικές συνθήκες που επικρατούσαν πριν από τη διεύρυνση και εξαιτίας των οποίων κατέστη αναγκαία η ανάληψη υποχρέωσης, και ότι τηρήθηκαν οι όροι της ανάληψης υποχρέωσης κατά την αρχική περίοδο εφαρμογής της από την ενδιαφερόμενη εταιρεία, θεωρείται δικαιολογημένη η αποδοχή της ανάληψης υποχρέωσης την οποία πρότεινε η ενδιαφερόμενη εταιρεία για μια περαιτέρω περίοδο. (13) Σε ό,τι αφορά στη διάρκεια της επιπλέον περιόδου αυτής, κρίνεται ότι αν αυτή υπερβαίνει το εξάμηνο, τούτο ανατρέπει τον μεταβατικό χαρακτήρα της ανάληψης υποχρέωσης, συνεπώς, η αποδοχή της θα ισχύει από τις 21 Νοεμβρίου 2004 μέχρι τις 20 Μαΐου 2005 (η «τελική περίοδος»). (14) Σε ό,τι αφορά στο επίπεδο του ποσοτικού ανώτατου ορίου που εφαρμόζεται για την τελική περίοδο, πρέπει να σημειωθεί ότι αυτό υπολογίστηκε σύμφωνα με τη μεθοδολογία που χρησιμοποιήθηκε για τον καθορισμό του ανώτατου ποσοτικού ορίου για την αρχική περίοδο. (15) Ωστόσο, σύμφωνα με τον κανονισμό (ΕΚ) αριθ. 991/2004, οι αναλήψεις υποχρεώσεων δεσμεύουν κάθε παραγωγό εξαγωγέα να τηρεί τα ανώτατα όρια εισαγωγών και, για να καθίσταται δυνατή η παρακολούθηση των αναλήψεων υποχρεώσεων, ο ενδιαφερόμενος παραγωγός εξαγωγέας έχει επίσης συμφωνήσει να ακολουθεί τις παραδοσιακές μεθόδους πώλησης προς επιμέρους πελάτες στα δέκα νέα κράτη μέλη της ΕΕ. Επίσης, ο παραγωγός εξαγωγέας γνωρίζει ότι εάν διαπιστωθεί σημαντική μεταβολή των μεθόδων πώλησης ή, εάν η παρακολούθηση της ανάληψης υποχρέωσης καταστεί κατά κάποιο τρόπο δύσκολη ή αδύνατη, η Επιτροπή έχει τη δυνατότητα να ανακαλέσει την αποδοχή της ανάληψης υποχρέωσης της εταιρείας και στη θέση της να επιβάλει οριστικούς δασμούς αντιντάμπινγκ ή, ακόμη, να αναπροσαρμόσει το ανώτατο όριο ή να προβεί στη λήψη άλλων μέτρων επανόρθωσης. (16) Άλλη προϋπόθεση της ανάληψης υποχρέωσης αποτελεί το γεγονός ότι, σε περίπτωση παραβίασής της, η Επιτροπή δύναται να ανακαλέσει την αποδοχή της και να επιβάλλει οριστικούς δασμούς αντιντάμπινγκ. (17) Επίσης, η εταιρεία υποβάλλει τακτικά στην Επιτροπή λεπτομερή στοιχεία σχετικά με τις εξαγωγές της στην Κοινότητα και, επομένως, η Επιτροπή είναι σε θέση να παρακολουθεί αποτελεσματικά την ανάληψη υποχρέωσης. (18) Για να μπορέσει η Επιτροπή να παρακολουθεί αποτελεσματικά την τήρηση των αναλήψεων υποχρεώσεων από την εταιρεία, όταν υποβάλλεται στην αρμόδια τελωνειακή αρχή αίτηση θέσης σε ελεύθερη κυκλοφορία σύμφωνα με την ανάληψη υποχρέωσης, η απαλλαγή από το δασμό υπόκειται στην προσκόμιση εμπορικού τιμολογίου, το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 991/2004. Αυτά τα στοιχεία είναι επίσης αναγκαία για να επιτρέπουν στις τελωνειακές αρχές να επαληθεύουν με ικανοποιητική ακρίβεια ότι οι αποστολές αντιστοιχούν στα εμπορικά έγγραφα. Στην περίπτωση που δεν προσκομίζεται το έγγραφο αυτό, ή δεν αντιστοιχεί στο προϊόν που παρουσιάζεται στο τελωνείο, καταβάλλεται ο κατάλληλος δασμός αντιντάμπινγκ. 2. Κοινολόγηση στα ενδιαφερόμενα μέρη (19) Όλα τα ενδιαφερόμενα μέρη τα οποία είχαν προηγουμένως αναγγελθεί, ειδοποιήθηκαν σχετικά με την πρόθεση αποδοχής ανάληψης υποχρέωσης. Ο κοινοτικός κλάδος παραγωγής εξέφρασε κάποιες ανησυχίες σχετικά με μια πιθανή «διάχυση» του ουκρανικού καρβιδίου του πυριτίου στην ΕΕ15, ωστόσο, κατά τη διάρκεια επίσκεψης επαλήθευσης της Επιτροπής, διαπιστώθηκε ότι το εν λόγω καρβίδιο πυριτίου δεν ήταν ουκρανικής καταγωγής. Εντούτοις, κοινοτικός κλάδος παραγωγής εξέφρασε την άποψη να μην γίνει αποδεκτή ανάληψη υποχρέωσης. (20) Σημειώνεται η θέση του κοινοτικού κλάδου παραγωγής σε ό,τι αφορά στην αποδοχή ανάληψης υποχρέωσης, πρέπει όμως να ληφθούν υπόψη και οι περιστάσεις και οι ανάγκες των εισαγωγέων και των χρηστών στην ΕΕ10. Τελικά, επειδή υπάρχει σημαντική συνεχής προσφορά στους πελάτες στην ΕΕ10, θεωρείται ότι αυτή υπερκαλύπτει τις ανησυχίες του κοινοτικού κλάδου παραγωγής. (21) Δεν παρελήφθησαν άλλες παρατηρήσεις που θα οδηγούσαν την Επιτροπή στο να μεταβάλλει τις απόψεις της επί του θέματος, ΑΠΟΦΑΣΙΖΕΙ: Άρθρο 1 Η ανάληψη υποχρέωσης που προτάθηκε από τον παραγωγό εξαγωγέα που αναφέρεται στη συνέχεια, στο πλαίσιο της διαδικασίας αντιντάμπινγκ όσον αφορά τις εισαγωγές καρβιδίου του πυριτίου καταγωγής Ουκρανίας, γίνεται αποδεκτή. Χώρα Εταιρεία Πρόσθετος κωδικός Taric Ουκρανία Παραγωγή και εξαγωγή από την Open Joint Stock Company «Zaporozhsky Abrasivny Combinat», Zaporozhye, Ουκρανία, στον πρώτο ανεξάρτητο πελάτη στην Κοινότητα που δρα ως εισαγωγέας A523 Άρθρο 2 Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης και εφαρμόζεται έως τις 20 Μαΐου 2005. Βρυξέλλες, 19 Νοεμβρίου 2004.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
5775
122
614
914
1882
11

EuroVoc IDs (Expanded): 539
5775
122
614
914
1882
11

Dataset Source: meu

Split: train